Oikeusministeriö
PL 25
00023 Valtioneuvosto

LUOTTOTIETOLAIN ja ulosottokaaren MUUTTAMINEN

Oikeusministeriö on pyytänyt Keskuskauppakamarin lausuntoa luonnoksesta hallituksen esitykseksi luottotietolain ja ulosottokaaren muuttamiseksi. Keskuskauppakamari lausuu asiasta seuraavan.
	
Keskuskauppakamari pitää luonnosta pääosin kannatettavana. Luottotiedoilla on keskeinen merkitys yritysten luottotappioriskien hallinnassa, minkä vuoksi on tärkeää, että yritykset saavat luottotiedoista riittävästi tietoa luottoriskien arvioimiseksi.

Keskuskauppakamari kannattaa sitä, että ulosoton tietojärjestelmästä annettaisiin jatkossa tiedot pitkäkestoisesta ulosotosta. Säännöksen mukaisia tietoja ryhdyttäisiin luonnoksen mukaan antamaan kuitenkin vasta vuoden kuluttua lakimuutoksen voimaantulosta. Siirtymäaika on varsin pitkä ja sitä on syytä lyhentää jatkovalmistelussa enintään kuudeksi kuukaudeksi. Myös sitä on jatkovalmistelussa pohdittava, voitaisiinko pitkäkestoisena ulosottona pitää edellisen 18 kuukauden ajan 12 kuukautta jatkunutta ulosottoa.

Luonnoksen mukaan ulosottotieto poistettaisiin luottotietorekisteristä, kun ulosottoperusteen 15 tai 20 vuoden määräaika on kulunut umpeen. Keskuskauppakamari ei pidä aiheellisena muutosta, jonka mukaan maksuhäiriötieto pitäisi poistaa, jos saatava vanhentuu lopullisesti ennen tiedon säilytysajan päättymistä.

KESKUSKAUPPAKAMARI

Kari Jalas
toimitusjohtaja